Il rumantsch discurrì dat in auter maletg
Ils Rumantschs n’èn betg svanids

Da Lucas Deplazes / ANR 

(anr/ld) Finalmain è cumparida la statistica davart il dumber da las Rumantschas e dals Rumantschs che han inditgà il rumantsch sco «lingua discurrida». Quellas cifras da la dumbraziun dal pievel da l’onn 2000 dattan in auter maletg che las emprimas indicaziuns publitgadas avant dus onns e mez. La statistica cun il dumber da persunas che han inditgà tar la dumbraziun dal pievel il rumantsch sco «lingua discurrida» demussa ch’ils Rumantschs na moran betg pli spert ch’ils auters confederads. Ina analisa conferma dentant era la necessitad da precisar la formulaziun da la dumonda davart la lingua materna ed il linguatg discurrì. Cun la bilinguitad dals Rumantschs èsi vegnì difficil – principalmain per tgi che viva en in conturn tudestg – da differenziar tranter il linguatg matern ed il linguatg di-scurrì. La statistica davart la lingua dis-currida conferma plinavant ina remartgabla constanza dal dumber dals Rumantschs, tant en il Grischun sco tar ils Rumantschs en la Bassa. Là viva in terz dals Rumantschs. Tar l’infurmaziun davart la dumbraziun dal pievel stuess vegnir fatg attent a quest problem, uschiglio datti vairamain conclusiuns falladas. 

La menda da la statistica veglia 
L’onn 1970 han 50 339 persunas inditgà il rumantsch sco lingua materna, l’onn 1980 è quai stà 51 128, pia anc in pitschen augment. L’onn 1990 è vegnì differenzià tranter «lingua principala» e «lingua discurrida». Quai ha dà per part fitg grondas differenzas ed ha cumprovà la menda da la statistica veglia. Entant ch’il dumber da persunas che han inditgà il rumantsch sco lingua principala è sa sminuì, da 51 128 l’onn 1980 sin 35 095 l’onn 2000, è il dumber d’indicaziuns da la lingua discurrida stà pli constant. Tenor la nova statistica discurran l’onn 1990 66 082 per-sunas rumantsch e diesch onns pli tard anc 60 561, quai èn 0,8 pertschient da la populaziun svizra e betg 0,4 sco calculà l’emprim. En il Grischun vivan 40 168 (21,5%) Rumantschas e Rumantschs. 20 393 vivan ordaifer il Grischun, quai èn 12 336 persunas dapli che tenor las cifras davart il linguatg principal. 

Tgi che discurra regularmain rumantsch è era in Rumantsch 
Interessant è la cumparegliaziun dal dumber da las persunas che han inditgà il rumantsch sco linguatg discurrì cun quellas cifras dal linguatg principal. En ils territoris da tschep è la differenza dal dumber da las persunas che han inditgà il rumantsch sco linguatg principal e lin-guatg discurrì minima. Intgins exempels da l’onn 2000. Mustér: lingua principala 1635, lingua discurrida 1874, Sumvitg: lingua principala 1155, lingua discurrida 1234, Trun: lingua principala 1045, lingua discurrida 1161, Lumbrein: lingua principala 357, lingua discurrida 374, Müstair: lingua principala 543, lingua discurrida 638. Tut auter vesi ora en l’ambient, nua ch’il linguatg tudestg ha ina pli gronda influenza u nua ch’el è schizunt dominant. Per exempel Glion: lingua principala 743, lingua discurrida 1280. Cuira: lingua principala 1765, lingua discurri-da 3319. Puntraschigna: lingua principala 174, lingua discurrida 555, Samedan: Lingua principala 511, lingua discurrida 1296. 

Ina conclusiun fallada 
Sin fundament da l’emprima publicaziun da l’Uffizi federal da statistica, il december 2002, han ins classifitgà Alvaschagn, Brinzauls, Laax, Surcuolm e Pazen-Farden sco vischnancas che han midà d’ina maioritad rumantscha ad ina maioritad tudestga. Sch’ins prenda dentant il linguatg discurrì sco criteri, alura na constat quai betg. A Laax han 579 persunas inditgà il tudestg sco lur linguatg e 645 il rumantsch sco lingua discurrida. A Surcuolm discurran 72 persunas tudestg e 83 rumantsch, ad Alvaschagn èn quai 82:94 a Pazen-Farden 33:48. 
En la Bassa datti en egl la reducziun remartgabla dals Rumantschs tranter 1990 e 2000 en las citads sco Turitg cun in minus da 550, Berna –298, Basilea –259, Lucerna –129, Genevra –164. Quai po esser in indizi che l’emigraziun vers la Bassa è sa sminuida l’ultim decenni.